Vasemmistoliitto epäilee hallituksen normitalkoita: Hallitusohjelmassa ei mainita pahimpia pullonkauloja eli tukien alikäyttöä ja oikeuslaitoksen pitkiä jonoja.

Vasemmistoliiton kansanedustaja Anna Kontula muistutti siitä, että suomalainen hallinto on kansainvälisessä vertailussa tehokasta ja esimerkiksi yrittäjien verovelvoitteisiin kuluva aika kilpailukykyinen.

Hän puhui asiasta vasemmistoliiton ryhmäpuheessa keskiviikkona, kun eduskunta keskusteli normien purkamisesta pääministerin ilmoituksen pohjalta.

– Ainoat todella huolestuttavat byrokratiasumat liittyvät meillä tukien alikäyttöön ja oikeuslaitoksen pitkiin jonoihin, joista kumpaankaan muuten hallitus ei ole luvannut puuttua, Kontula tähdensi.

Tuplashottien ja huviveneiden käsisammuttimien vuositarkastusten päivittelyn lomaan on pujahtanut merkittäviä ideologisia hankkeita.

– Hallitusohjelmaa lukiessa herääkin väistämättä epäilys, tokko aikomuksena on todellisuudessa lainkaan vähentää normibyrokratiaa.

– Tavoitteeksi on nimittäin asetettu vastikkeellisuuden lisääminen, mikä suoraan tarkoittaa myös byrokratian lisäämistä. Esitys lasten päivähoito-oikeuden sitomisesta vanhempien työmarkkinastatukseen edellyttää jopa kokonaan uuden kontrollimekanismin perustamista.

ILMOITUS

Vauraus jaetaan uusiksi

Kontula kehotti keskittymään valvontaviranomaisten ja oikeuslaitoksen jonoja venyttävään aliresurssointiin ja palvelujen ja tulonsiirtojen kyttäysbyrokratiaan. Hän arvioi, että kyseessä ei ole neutraali uudistus vaan radikaali poliittinen projekti, josa valta ja vauraus jaetaan uudelleen.

– Näissä pääministerin julistamissa normitalkoissa kiellettyjen tuplashottien ja huviveneiden käsisammuttimien vuositarkastusten päivittelyn lomaan on pujahtanut merkittäviä ideologisia hankkeita, kuten heikennykset perusturvaan ja hoivasektorin henkilöstömitoituksiin, Kontula sanoi.

Outo tärkeysjärjestys

Kontula ihmetteli hallituksen käsitystä asioiden tärkeysjärjestystä.

Kontula totesi vasemmistoliiton ryhmäpuheenvuorossa, että sääntelyn pullonkauloja ja hidasteita on ilman muuta aiheellista tarkastella aika ajoin.

– Jos nurkkia ei koskaan siivoa, kertyy niihin kaikenlaista turhaa roinaa, hän sanoi.

– Normiputsauksen pitäisi kuitenkin olla hallituksen jokapäiväistä huushollausta, ei varsinaisesti poliittinen kysymys. Ei ainakaan sellainen, josta tuore pääministeri antaa ihka ensimmäisen ilmoituksensa. Valinta on erityisen outo tilanteessa, jossa Suomella on ratkaistavana lukuisia vakavia yhteiskunnallisia haasteita.